*Proiect*

|  |
| --- |
| **GUVERNUL REPUBLICII MOLDOVA**  **H O T Ă R Î R E nr**.**\_\_\_\_\_\_\_**  **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Chișinău** |

**pentru aprobarea Regulamentului cu privire la acordarea facilităților fiscale și vamale la importul și/sau livrările de mărfuri și/sau servicii destinate realizării proiectului „Moldova drumuri III” și a proiectului „Moldova drumuri IV”**

În temeiul art.1 din Legea nr.312/2023 cu privire la acordarea facilităţilor fiscale şi vamale la importul şi/sau livrările de mărfuri şi/sau servicii destinate realizării proiectului „Moldova drumuri III” şi a proiectului „Moldova drumuri IV”, (Monitorul Oficial al R. Moldova nr. 418-421 art. 726 din 09.11.2023), Guvernul

**HOTĂRĂŞTE:**

1. Se aprobă Regulamentul cu privire la acordarea facilităților fiscale și vamale la importul și/sau livrările de mărfuri și/sau servicii destinate realizării proiectului „Moldova drumuri III” și a proiectului „Moldova drumuri IV” (se anexează);

2. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Dorin RECEAN**

**Contrasemnează**

**Ministrul finanțelor Petru Rotaru**

**Ministrul energiei Victor PARLICOV**

Aprobat

*prin* Hotărârea Guvernului

*nr.\_\_\_\_\_/2023*

**REGULAMENT**

**cu privire la acordarea facilităților fiscale și vamale la importul și/sau livrările de mărfuri și/sau servicii destinate realizării proiectului „Moldova drumuri III” și a proiectului „Moldova drumuri IV”**

**1**. Prezentul Regulament stabilește modul de aplicare a facilităților fiscale și vamale la importul și/sau livrările de mărfuri și/sau servicii destinate implementării proiectului „Moldova drumuri III” și a proiectului „Moldova drumuri IV” (în continuare - proiecte), și anume:

1) aplicarea scutirii de taxa pe valoarea adăugată (în continuare – T.V.A.) fără drept de deducere, de accize, de taxa vamală, de taxa pentru efectuarea procedurilor vamale, de taxa pentru mărfurile care, în procesul utilizării, cauzează poluarea mediului la importul de mărfuri și/sau servicii destinate implementării proiectului exclusiv din sursele prevăzute în Contractul de finanţare dintre Republica Moldova şi Banca Europeană de Investiţii pentru suplinirea şi realizarea în continuare a proiectelor;

2) aplicarea scutirii de T.V.A. cu drept de deducere, de accize, de taxa pentru mărfurile care, în procesul utilizării, cauzează poluarea mediului la livrărilede mărfuri și/sau servicii destinate implementării proiectelor, exclusiv din sursele prevăzute în Contractul de finanţare dintre Republica Moldova şi Banca Europeană de Investiţii pentru suplinirea şi realizarea în continuare a proiectelor.

**2**. Serviciul Vamal acordă scutirea de T.V.A. fără drept de deducere, de accize, de taxa vamală, de taxa pentru efectuarea procedurilor vamale la vămuirea mărfurilor importate destinate implementării proiectului, exclusiv din sursele prevăzute în Contractul de finanţare dintre Republica Moldova şi Banca Europeană de Investiţii pentru suplinirea şi realizarea în continuare a proiectelor.

Documentele confirmative pentru aplicarea scutirii de drepturi de import sunt:

1) scrisoare pe blancheta oficială emisă de către Ministerul Infrastructurii și Dezvoltării Regionale, în care se indică:

a) denumirea acordului;

b) denumirea proiectului;

c) denumirea beneficiarului proiectului;

d) denumirea agentului economic care va efectua importul;

e) valoarea în vamă a mărfurilor și cantitatea acestora.

2) factura fiscală (invoice);

3) copia contractului de achiziție a mărfurilor.

**3**. Aplicarea scutirii de T.V.A. fără drept de deducere la efectuarea importului de servicii se confirmă în baza următoarelor documente:

1) scrisoare pe blancheta oficială emisă de către Ministerul Infrastructurii și Dezvoltării Regionale, în care se indică:

a) denumirea acordului;

b) denumirea proiectului;

c) denumirea beneficiarului proiectului;

d) denumirea serviciilor.

2) factura fiscală (invoice) sau documentele aplicate în practica internațională sau cele prevăzute de contract, în conformitate cu prevederile art.12 alin.(3) din Legea contabilităţii şi raportării financiare nr.287/2017.

**4.** Scutirea de T.V.A. cu drept de deducere, de accize, de taxa pentru mărfurile care, în procesul utilizării, cauzează poluarea mediului se aplică mărfurilor și/sau serviciilor livrate pe teritoriul țării, cu excepția celor menționate la pct.6, destinate implementării proiectului, exclusiv din sursele prevăzute în Contractul de finanţare dintre Republica Moldova şi Banca Europeană de Investiţii.

Pentru mărfurile accizate sau anterior importate fără scutirea de taxa pentru mărfurile care în procesul utilizării cauzează poluarea mediului, ce se livrează pe teritoriul Republicii Moldova pentru implementarea proiectului, restituirea accizelor furnizorilor autohtoni și/sau a taxei pentru mărfurile care în procesul utilizării cauzează poluarea mediului nu se acordă.

**5.** Furnizorii/prestatorii livrează pe teritoriul Republicii Moldova mărfuri și/sau servicii, cu excepția celor menționate la pct.6, cu aplicarea scutirii de T.V.A. cu drept de deducere, de accize, de taxa pentru mărfurile care, în procesul utilizării, cauzează poluarea mediului în baza scrisorii pe blancheta oficială emisă de către Ministerul Infrastructurii și Dezvoltării Regionale, care confirmă faptul că mărfurile/serviciile respective sunt destinate implementării proiectului.

Scrisoarea pe blancheta oficială emisă de către Ministerul Infrastructurii și Dezvoltării Regional va conține următoarele elemente:

a) denumirea acordului;

b) denumirea proiectului;

c) denumirea beneficiarului proiectului;

d) denumirea și cantitatea mărfurilor sau denumirea serviciilor.

**6.** Mărfurile, serviciile destinate implementării proiectului, procurate de la agenții economici rezidenți aflați pe teritoriul Republicii Moldova care nu au relaţii fiscale cu sistemul ei bugetar, la trecerea prin posturile vamale interne de control, se scutesc de T.V.A. fără drept de deducere, de accize, de taxa vamală, de taxa pentru efectuarea procedurilor vamale, de taxa pentru mărfurile care, în procesul utilizării, cauzează poluarea mediului. Documentele confirmative pentru aplicarea scutirii sunt următoarele:

1) pentru mărfuri – documentele specificate în punctul 2;

2) pentru servicii – documentele specificate în punctul 3 subpunctul 1) din prezentul Regulament și documentul primar ce confirmă prestarea serviciilor.

**7.** Subiecţii impunerii cu T.V.A. ce efectuează livrări de mărfuri şi/sau servicii destinate implementării proiectului, scutite de T.V.A. cu drept de deducere, beneficiază de dreptul la restituirea T.V.A. în conformitate cu prevederile articolului 101 alin.(5) din Codul fiscal nr.1163/1997. Solicitarea restituirii sumei T.V.A. se efectuează prin depunerea la Serviciul Fiscal de Stat a cererii conform modelului stabilit în anexa nr.1 la Regulamentul privind restituirea taxei pe valoarea adăugată, aprobat prin Hotărîrea Guvernului nr.93/2013. În cererea de restituire subiecții impunerii cu T.V.A. menționează, în mod obligatoriu, suma T.V.A. solicitată spre restituire și prezintă următoarele documente şi/sau informaţii:

1) declaraţiile privind T.V.A. cu reflectarea sumei T.V.A. solicitată spre restituire;

2) registrele de evidenţă a livrărilor şi procurărilor în care sînt înregistrate operaţiunile de livrare şi procurare;

3) copia contractului, în baza căruia au fost efectuate livrări scutite de T.V.A. cu drept de deducere;

4) în cazul prestării serviciilor şi lucrărilor – actele de executare a lucrărilor;

5) facturile fiscale (invoices) pentru livrările scutite de T.V.A. cu drept de deducere;

6) scrisoarea emisă pe blanchetă oficială de către UIP, care confirmă că mărfurile/serviciile scutite de T.V.A. cu drept de deducere sunt destinate implementării proiectului.

**8.** Sumele TVA achitate de donatori, implementatori sau de beneficiarii proiectului pentru procurările de mărfuri şi/sau servicii efectuate pe teritoriul Republicii Moldova destinate realizării proiectului efectuate până la intrarea în vigoare a prezentei Hotărâri se vor restitui acestora în baza facturilor fiscale şi documentelor ce confirmă achitarea sumelor TVA pentru mărfurile şi/sau serviciile procurate, prezentate împreună cu cererea de restituire la Serviciul Fiscal de Stat.